|  |
| --- |
| **REZOLIUCIJA** |
| Europos ekonomikos ir socialinių reikalų komitetas |
| **Kartu kovoti su egzistencine grėsme. Socialiniai partneriai ir pilietinė visuomenė už plataus užmojo klimato politikos veiksmų įgyvendinimą** |
| \_\_\_\_\_\_\_\_\_\_\_\_\_ |
| Kartu kovoti su egzistencine grėsme. Socialiniai partneriai ir pilietinė visuomenė už plataus užmojo klimato politikos veiksmų įgyvendinimą |
| Pranešėjai **Peter Schmidt**  **Isabel Caño Aguilar**  **Sandra Parthie**  **Josep Puxeu Rocamora**  **Neža Repanšek**  **Lutz Ribbe** |

**LT**

|  |  |
| --- | --- |
| Teisinis pagrindas | Darbo tvarkos taisyklių 50 straipsnis  Rezoliucija |
| Priimta plenarinėje sesijoje | 26/10/2022 |
| Plenarinė sesija Nr. | 573 |
| Balsavimo rezultatai (už / prieš / susilaikė) | 104 / 1 / 0 |

**Kartu kovoti su egzistencine grėsme. Socialiniai partneriai ir pilietinė visuomenė už plataus užmojo klimato politikos veiksmų įgyvendinimą**

Metinis Jungtinių Tautų bendrosios klimato kaitos konvencijos šalių konferencijos susitikimas (COP 27) vyks lapkričio 6–18 d. Šarm aš Šeiche (Egipte).

Atsižvelgdamas į 2022 m. vasario 22 d. EESRK biuro pranešimą, EESRK įsteigė *ad hoc* grupę dėl Jungtinių Tautų bendrosios klimato kaitos konvencijos šalių konferencijos, kad parengtų EESRK COP rezoliuciją, suderintą su kitos COP prioritetais ir UNFCCC derybų procesais, ir kad Komitetas apskritai geriau susipažintų su UNFCCC procesu ir įsitrauktų į derybas dėl klimato kaitos.

*Ad hoc* grupę sudaro šeši nariai iš NAT skyriaus ir reguliariai dalyvaujantis jaunimo atstovas, atsižvelgiant į nuomonę savo iniciatyva [NAT/788 „Struktūruoto jaunimo dalyvavimo ES sprendimų priėmimo procese klimato ir tvarumo klausimais skatinimas“](https://www.eesc.europa.eu/lt/our-work/opinions-information-reports/opinions/towards-structured-youth-engagement-climate-and-sustainability-eu-decision-making-process-own-initiative-opinion). Per pastaruosius kelis mėnesius *ad hoc* grupė susitiko su atitinkamomis organizacijomis ir institucijomis, pavyzdžiui, Europos Komisija, Regionų komitetu, Aukšto lygio lyderių klimato kaitos srityje biuru ir organizacija „Climate Action Tracker“, taip pat pilietinės visuomenės grupių – jaunimo, verslo, ūkininkų, profesinių sąjungų ir aplinkosaugos NVO – atstovais, kad pasikeistų informacija ir skatintų sinergiją. Visuose šiuose pokalbiuose buvo pabrėžiama, jog klimato situacija yra ekstremali.

2022-ieji tampa metais, kai dėl klimato kaitos ekstremalūs meteorologiniai reiškiniai darosi vis dažnesni nei kada nors anksčiau: pradedant karščio bangomis ir gaisrais Europoje ir kai kuriose Pietų Azijos dalyse, baigiant pražūtingais potvyniais Pakistane ir Bangladeše ir užsitęsusia sausra Rytų Afrikoje, kai tūkstančiai žmonių žuvo ir milijonai buvo priversti palikti savo gyvenamas vietas arba atsidūrė ties bado riba.

Šiuo atžvilgiu [Tarpvyriausybinės klimato kaitos komisijos](https://www.ipcc.ch/2022/04/04/ipcc-ar6-wgiii-pressrelease/) neseniai pateiktoje ataskaitoje teigiama, kad, siekiant apriboti visuotinį atšilimą iki 1,5 °C, išmetamas šiltnamio efektą sukeliančių dujų kiekis turi nustoti didėti „ne vėliau kaip iki 2025 m.“, kad iki 2030 m. išmetamųjų teršalų kiekis turi būti sumažintas perpus ir kad tam būtina iš esmės ir nedelsiant sumažinti išmetamųjų teršalų kiekį visuose sektoriuose. Tačiau prognozuojama, kad dėl [šiuo metu vykdomos politikos](https://climateactiontracker.org/global/temperatures/) visuotinį atšilimą pavyks apriboti iki maždaug 2,7 °C, o dėl dabartinių šalių įsipareigojimų – nacionaliniu lygmeniu nustatytų įpareigojančių veiksmų – iki 2,4 °C.

Rusijos invazija į Ukrainą labai apsunkino ir taip sudėtingą ekonominę ir socialinę situaciją. Nepaisant to, klimato klausimo sprendimo negalima atidėlioti. Visos priimtos specialios priemonės turi būti išimtinės ir ribotos trukmės, o Europos Sąjunga turi paspartinti savo energetikos ir klimato politikos pertvarkymą, kad būtų galima įveikti trumpalaikius sukrėtimus ir kartu siekti neišvengiamo visuomenės priklausomybės nuo iškastinio kuro mažinimo. Europa turi pirmauti klimato politikos srityje ir panaikinti atotrūkį tarp užmojų ir politikos priemonių.

*Ad hoc* grupės narių parengtoje rezoliucijoje ES institucijos ir vyriausybės raginamos, vadovaujantis mokslu ir moksline informacija, didinti klimato srities užmojus, ir ypatingas dėmesys skiriamas organizuotos pilietinės visuomenės vaidmeniui spartinant klimato politikos veiksmus. Socialinį atsparumą galima sustiprinti tik įgalėjus pilietinei visuomenei, socialiniams veikėjams ir visuomeniniams judėjimams.

*Esame paskutinė karta, galinti sustabdyti klimato kaitą, ir EESRK, kalbantis Europos pilietinės visuomenės vardu, turėtų atlikti pagrindinį vaidmenį skatindamas šiuos pokyčius siekiant neutralaus anglies dioksido poveikio, įtraukios ir socialiai teisingos visuomenės.*

**EUROPOS EKONOMIKOS IR SOCIALINIŲ REIKALŲ KOMITETO POLITINĖS REKOMENDACIJOS**

***Didinti klimato srities užmojus reaguojant į kritinę klimato padėtį ir stiprinti ES klimato politikos veiksmus***

Europos ekonomikos ir socialinių reikalų komitetas (EESRK), atstovaudamas Europos organizuotai pilietinei visuomenei ir veikdamas kaip Europos Parlamento, Tarybos ir Komisijos patariamoji institucija ir pasaulio pilietinės visuomenės organizacijų bendruomenės narys,

1. primena, kad prieš 30 metų buvo priimta Jungtinių Tautų bendroji klimato kaitos konvencija (UNFCCC), kurios galutinis tikslas – „pasiekti [...], kad šiltnamio efektą sukeliančių dujų koncentracija atmosferoje stabilizuotųsi tokiame lygyje, kuriame klimato sistemai negalėtų kilti pavojus dėl pavojingo žmogaus veiklos poveikio“ (2 straipsnis), ir kad šis tikslas nebuvo pasiektas;
2. pažymi, kad 2015 m. priimtas Paryžiaus susitarimas mus visus paskatino pereiti nuo kokybinio Klimato kaitos konvencijos tikslo – išvengti poveikio klimatui, prie kiekybinio tikslo – „užtikrinti, kad vidutinės pasaulio temperatūros didėjimas būtų gerokai mažesnis nei 2 °C, palyginti su ikipramoninio laikotarpio lygiu, dedant pastangas, kad temperatūros didėjimas neviršytų 1,5 °C, palyginti su ikipramoninio laikotarpio lygiu“[[1]](#footnote-2);
3. pabrėžia, kad 1,5 °C tikslo nepakaks norint išvengti dramatiškų klimato kaitos padarinių. Esama akivaizdžių įrodymų, kad jau dabar klimato kaita keičia kiekvieną pasaulio regioną. Eksponentiškai dažnėjantys potvyniai, sausros, audros, gaisrai ir karščio bangos daro pragaištingą socialinį poveikį, o ekonominiai nuostoliai kasmet vertinami milijardais[[2]](#footnote-3);
4. pabrėžia, kad šiuo metu gyvename kritinėmis klimato sąlygomis ir nors šiuo metu UNFCCC neturi pakankamai galimybių patenkinti lūkesčius, neturėtume atsisakyti Konvencijos 2-ojo straipsnio;
5. tvirtai tiki, kad priimant politinius sprendimus būtina remtis mokslu ir moksline informacija, ir pažymi, kad Tarpvyriausybinė klimato kaitos komisija (IPCC) yra nustačiusi aiškius kriterijus: iki 2025 m. pasaulyje išmetamas teršalų kiekis turi pasiekti aukščiausią tašką[[3]](#footnote-4) ir tam, kad pavyktų sustabdyti klimato šilimą ties +1,5 °C riba, iki 2030 m. išmetamųjų teršalų kiekis pasaulyje turi būti sumažintas 45 proc. žemiau 2010 m. lygio;
6. pripažįsta, kad Rusijos invazija į Ukrainą prisidėjo prie jau ir taip sudėtingos padėties, susidariusios dėl infliacijos, aukštų energijos ir maisto kainų ir galimo energijos trūkumo, skaudžiai atsiliepiančių piliečių gyvenimui ir sukeliančių didelių socialinių bei ekonominių sunkumų, bent jau trumpuoju laikotarpiu. EESRK mano, kad dėl dabartinės padėties reikia dar skubiau imtis Europos klimato politikos veiksmų ir kad **dėl naujos geopolitinės situacijos ES turi sparčiau pertvarkyti savo energetikos ir klimato politiką**;
7. yra įsitikinęs, kad **reikia stiprinti Europos žaliąjį kursą**, kad būtų galima pasiekti ekonomikos priklausomybės nuo iškastinio kuro mažinimo tikslą, labiau sumažinti priklausomybę nuo išorės, užtikrinti atsparumą ir sustiprinti teisingą pertvarką, ir kad išimtinės nukrypti leidžiančios nuostatos dėl sutartų tikslų turi būti taikomos tik tam tikrą laikotarpį[[4]](#footnote-5); taip pat mano, kad plėtojant atvirą strateginį savarankiškumą reikėtų užtikrinti mažesnę priklausomybę energetikos, svarbiausiųjų žaliavų ir maisto srityse;
8. primygtinai ragina **ES imtis vadovaujamojo vaidmens** ir kviečia Europos Komisiją ir ES valstybes nares pagal Glazgo klimato paktą **atnaujinti** **nacionaliniu lygmeniu nustatytus įpareigojančius veiksmus**; ragina užtikrinti pasaulyje sąžiningą paskirstymą, kuris būtų grindžiamas teisingumu, istorine atsakomybe ir pajėgumais;
9. palankiai vertina Europos Parlamento sprendimus dėl ATLPS[[5]](#footnote-6) ir anglies dioksido absorbentų[[6]](#footnote-7), paskatinusius šiek tiek padidinti ES išmetamųjų teršalų kiekio mažinimo tikslą, o tai yra raginimas, nors ir nepakankamas, padidinti ES nacionaliniu lygmeniu nustatytus įpareigojančius veiksmus;
10. reiškia susirūpinimą, kad daug šalių yra paskelbusios savo ilgalaikius planus, pagal kuriuos iki 2050 m. arba 2060 m. norima pasiekti poveikio klimatui neutralumą, tačiau jų nepapildo atitinkamais trumpalaikiais ir vidutinės trukmės planais, todėl ragina Europos Komisiją **sustiprinti ES diplomatines pastangas** skatinant tarptautinę bendruomenę patvirtinti į Europos žaliąjį kursą panašias politikos programas; yra pasirengęs remti šias pastangas bendradarbiaudamas su pilietinės visuomenės organizacijomis visame pasaulyje ir artimiausiais lemiamais metais vadovaudamasis Darbotvarke iki 2030 m. ir darnaus vystymosi tikslais kaip kelrodžiu lemtingais ateinančiais metais;
11. prašo ES toliau plėtoti sektorinius metodus individualiai pritaikytoms priemonėms arba „klimato klubus“, kuriuos galėtų tarpusavyje įsteigti plačiausio užmojo klimato politikos veiksmų programas įgyvendinančios šalys, taip paskatindamos kitas šalis skubiau imtis veiksmų; viena iš šių priemonių galėtų būti pasienio anglies dioksido korekcinio mechanizmo (PADKM) įgyvendinimas;
12. mano, kad reikia imtis ryžtingų ir aiškiai apibrėžtų veiksmų, kad Paryžiaus susitarimo 6 straipsnis pradėtų veikti ir būtų užbaigtas Paryžiaus taisyklių rinkinys, kuriuo nustatoma savanoriško tarptautinio šalių bendradarbiavimo sistema, kad šalys, siekdamos įvykdyti savo įsipareigojimus, galėtų sumažinti išmetamųjų teršalų kiekį išvengdamos kai kurių kliūčių, susijusių su dviguba apskaita arba suklastotų anglies dioksido kreditų rizika;

***Peržiūrėti dabartinį mūsų ekonomikos modelį siekiant veiksmingai spręsti klimato kaitos švelninimo ir prisitaikymo prie jos klausimus ir užtikrinti deramas galimybes gauti kovos su klimato kaita finansavimą***

1. pabrėžia, kad norėdami greičiau pereiti prie neutralaus poveikio klimatui visuomenės turime imtis dabartinio mūsų **ekonomikos modelio peržiūros** ir persvarstyti savo vartojimo ir gamybos būdus ir tai, kaip vertiname pakankamumą; taip pat ragina ES pasiūlyti naują žmonių ir planetos klestėjimo viziją, grindžiamą aplinkos tvarumo principais, teise į deramą gyvenimą ir socialinių vertybių apsauga[[7]](#footnote-8);
2. siūlo **naują valdymo sistemą** šiems transformaciniams pokyčiams skatinti ir ragina vyriausybes bei regionų valdžios institucijas įsteigti **teisingos pertvarkos komisijas**, kad socialiniai partneriai ir pilietinės visuomenės organizacijos, įskaitant jaunimo organizacijas, galėtų teikti rekomendacijas, derėtis ir kurti nacionalinius bei regioninius teisingos pertvarkos planus[[8]](#footnote-9); mano, kad esamos iniciatyvos, kuriomis siekiama spręsti su žaliąja pertvarka susijusius socialinius iššūkius, išliko fragmentiškos[[9]](#footnote-10);
3. mano, kad dėl greito perėjimo prie nuo iškastinio kuro nepriklausomos ekonomikos kils didžiulių sunkumų piliečiams, darbuotojams, įmonėms ir regionams, ypač tiems, kurie labiausiai priklauso nuo sektorių ir pramonės šakų, kuriuose išskiriama daug anglies dioksido[[10]](#footnote-11), ir kad **nacionaliniu lygmeniu nustatyti įpareigojantys veiksmai turėtų apimti detalizuoto žemėlapio rengimą** ir tyrimą, parodančius, kokį poveikį užimtumui ir įgūdžiams pertvarka daro įvairiose šalyse, paregioniuose ir sektoriuose, taip pat subrangovams ir galutinėms vertės grandinės grandims, **šiuo tikslu numatant nacionalinius užimtumo planus ir teisingos pertvarkos strategijas**[[11]](#footnote-12), grindžiamas TDO teisingos pertvarkos principu; todėl remia Konferencijoje dėl Europos ateities[[12]](#footnote-13) pateiktą pasiūlymą užtikrinti teisingą pertvarką, apsaugančią darbuotojus ir darbo vietas šiuo tikslu tinkamai finansuojant pertvarką ir papildomus mokslinius tyrimus;
4. pabrėžia, kad privačiojo sektoriaus atsakomybė siekiant priklausomybės nuo iškastinio kuro mažinimo tikslo įpareigos vykdyti sparčią precedento neturinčio masto sistemų transformaciją, ir atkreipia dėmesį į tai, kad šiame procese labai svarbus vaidmuo tenka privačiajam sektoriui;
5. pripažįsta, kad visoje ES įmonės ir verslininkai labai ir įvairiapusiškai stengiasi rasti verslo sprendimus, kad sumažintų su klimato kaita susijusius iššūkius ir prie jų prisitaikytų, ir mano, kad inovatyvaus bei atsakingo verslo modeliai turėtų padėti kovoti su klimato kaita, dėmesį sutelkiant į pamatuojamus tvarumo tikslus, įskaitant vandens, energijos ar cheminių medžiagų naudojimo mažinimą;
6. reiškia susirūpinimą, kad sumažinus išmetamą šiltnamio efektą sukeliančių dujų kiekį ES didėja kitose šalyse išmetamųjų teršalų kiekis siekiant patenkinti ES vartojimo poreikius ir taip skatinamas **ŠESD šalutinis poveikis**[[13]](#footnote-14), ir mano, kad vertinant ES ŠESD kiekį turi būti įtrauktas su importuotais produktais siejamas išmetamas ŠESD kiekis, kad pirmenybė turi būti teikiama socialinės ir ekonominės pažangos atsiejimui nuo neigiamo šalies ir importuotų prekių poveikio klimatui ir biologinei įvairovei, ir kad PADKM yra šį tikslą pasiekti padedanti priemonė;
7. pažymi, kad, kaip pabrėžė mokslo bendruomenė, **biologinės įvairovės nykimas ir klimato kaita sustiprina vienas kito poveikį**, todėl ragina laikytis holistinio požiūrio į aplinkosaugos veiksmus, kuriais siekiama spręsti biologinės įvairovės nykimo ir klimato kaitos sąsajų klausimus, taip pat siūlo peržiūrėti ir padidinti saugomų teritorijų dydį bei telkti pastangas likusiems gamtos ištekliams apsaugoti pagal 2030 m. ES biologinės įvairovės strategiją[[14]](#footnote-15);
8. yra susirūpinęs dėl to, kad neproporcingai didelį klimato kaitos poveikį patiria pažeidžiamiausi asmenys ir kad bendruomenėms, kurioms tenka mažiausia atsakomybė už pasaulyje išmetamą teršalų kiekį, daromas didžiausias poveikis ir jos ne visada turi išteklių tam pasipriešinti;
9. **atkreipia dėmesį į tai, kad prisitaikymo prie klimato kaitos veiksmai** tampa vis svarbesni dažnėjant meteorologinėms anomalijoms ir kad labai svarbu geriau numatyti klimato kaitos poveikį; atkreipia dėmesį į tai, kad Paryžiaus susitarime pabrėžiama nacionalinio lygmens prisitaikymo prie klimato kaitos planavimo procesų svarba, taip įpareigojant visas šalis pranešti apie padarytą pažangą, ir primygtinai ragina visose srityse atsižvelgti į įtraukumą, kad dabartinė nelygybė dar labiau nepadidėtų;
10. ragina padidinti bendro išsivysčiusių šalių klimato srities finansavimo įnašus ir **„skirti vienodą dėmesį“ poveikio švelninimo ir prisitaikymo politikos finansavimui**, nes be papildomo finansavimo prisitaikymui jo planavimas ir įgyvendinimas bus ribotas, ypač besivystančiose šalyse; ragina imtis tolesnių veiksmų siekiant užtikrinti šio principo laikymąsi, nes klimato kaitos švelninimas apsaugo ateities kartas nuo gilesnės klimato krizės, o prisitaikymas apsaugo dabartines ir būsimas kartas nuo ekstremalių meteorologinių reiškinių, kuriuos sukelia jau vykstanti klimato kaita[[15]](#footnote-16), ir primena, kad prisitaikymo prie klimato kaitos finansavimui šiuo metu tenka tik 25 proc. viso kovos su klimato kaita finansavimo ir kad anksčiau prisiimti įsipareigojimai iki 2025 m. 40 proc. padidinti prisitaikymo politikos finansavimą yra nevykdomi[[16]](#footnote-17);
11. palankiai vertina tai, kad Komisija **Prisitaikymo fondui** skyrė 100 mln. EUR, o kartu ragina ES valstybes nares iki 2025 m., palyginti su 2019 m. lygiu, padvigubinti prisitaikymo finansavimą, ragina dėti daugiau pastangų, kad būtų įgyvendintas planas sutelkti 100 mlrd. JAV dolerių; pabrėžia, kad šiuo metu nėra pasaulinės finansavimo priemonės, kuria būtų remiamas nuostolių ir žalą patyrusių žmonių atsigavimas, taip pat primygtinai ragina ES valstybes nares ir Komisiją įsipareigoti sukurti finansinę **„nuostolių ir žalos atlyginimo priemonę“,** kad būtų šalinamos klimato kaitos pasekmės;
12. mano, kad ES šalių vyriausybės ir institucijos, imdamosi veiksmų klimato teisingumo srityje, turi parengti **į ateitį orientuotą ir visapusišką Europos migracijos ir prieglobsčio politiką**, pagal kurią būtų užtikrinama dėl klimato kaitos perkeltų asmenų apsauga, pradedant nuo oficialaus pabėgėlių dėl klimato kaitos pripažinimo;

***Skatinti veiksmingus sektorių veiksmus siekiant poveikio klimatui neutralumo***

1. pabrėžia, kad **žiedinė ekonomika** ir bioekonomika sudaro sąlygas plėtoti naują klestėjimo viziją žmonėms ir kad šias sritis reikia sparčiau vystyti[[17]](#footnote-18); nurodo kad įvairiuose sektoriuose ir šalyse įgyvendintos žiedinės ekonomikos strategijos gali žymiai – 39 proc. – sumažinti pasaulyje išmetamą ŠESD kiekį[[18]](#footnote-19); išreiškia susirūpinimą, kad nepaisant 2015 m. pagal pirmąjį ES žiedinės ekonomikos veiksmų planą pradėto didelio teisėkūros atnaujinimo proceso, ES ekonomika yra tik apie 12 proc. žiedinė, ir mano, kad tolesnę pažangą galima pasiekti tik bendradarbiaujant su visais pilietinės visuomenės segmentais, visų pirma siekiant įveikti išliekančias politines, kultūrines, infrastruktūros, valdymo ir finansines kliūtis[[19]](#footnote-20);
2. ragina parengti pereinamojo laikotarpio strategijas, kuriomis remiantis į nacionaliniu lygmeniu nustatytus įpareigojančius veiksmus būtų tinkamai įtrauktos **tvarios maisto sistemos**, ir pripažįsta, kad nors daugelis šalių savo nacionaliniu lygiu nustatytuose įpareigojančiuose veiksmuose mini žemės ūkio potencialą klimato kaitos švelninimo ir prisitaikymo prie jos srityse, vis dėlto labai nedaugelis iš jų yra nustačiusios su kitais maisto sistemos etapais susijusius tikslus[[20]](#footnote-21), todėl palieka daug neišnaudotų galimybių[[21]](#footnote-22); pakartoja savo rekomendacijas patvirtinti išsamią maisto politiką, kaip antai strategiją „Nuo ūkio iki stalo“, įskaitant atsako į klimato kaitą priemones, ir užtikrinti struktūruotą suinteresuotųjų subjektų dalyvavimą maisto vertės grandinėje[[22]](#footnote-23) ir visais valdymo lygmenimis, visų pirma žemės ūkio strategijose daug dėmesio skiriant gamintojams ir įtraukiant juos į politikos formavimą;
3. yra susirūpinęs dėl padėties Afrikoje, kuri išmeta mažiau nei 4 proc. viso pasaulio išmetamųjų teršalų kiekio, tačiau neproporcingai išsiskiria kaip vienas iš pažeidžiamiausių pasaulio regionų, ir, **atsižvelgiant į tai, kad COP27 vyksta Afrikoje, aiškiai ragina ES teikti pirmenybę Afrikos finansiniams, techniniams ir gebėjimų stiprinimo ištekliams**, kad būtų remiamas žemyno įsipareigojimas Paryžiaus COP21 ir atsižvelgiama į tai, kad daugumoje Afrikos nacionaliniu lygmeniu nustatytų įpareigojančių veiksmų nustatyti tokie klimato kaitos švelninimo ir prisitaikymo prie jos tikslai, kurių įgyvendinimas priklauso nuo tinkamos tarptautinės paramos gavimo, todėl kyla klausimų dėl didelę išliekamąją vertę turinčių ekosistemų, pvz., miškų ar savanų, apsaugos, ir iškastinio kuro gavybos;
4. ragina nedelsiant sustabdyti **subsidijas iškastiniam kurui**; palankiai vertina komunikatą dėl „REPowerEU“, nes jame pateikiami sprendimai, atitinkantys žaliojo kurso ir Europos energetikos sąjungos tikslus[[23]](#footnote-24) [[24]](#footnote-25), ir mano, kad vyriausybės turi sukurti pagrindą investicijoms į proveržio technologijas tokiose srityse kaip energijos vartojimo efektyvumas ir atsinaujinančiųjų išteklių energijos gamyba, remdamos mokslinius tyrimus, inovacijas ir plėtrą, ir kad reglamentavimas turėtų būti parengtas taip, kad sudarytų sąlygas ir įgalintų kurti naujas technologijas ir jas diegti rinkoje, įskaitant paklausos valdymo priemones, siekiant kurti pirmaujančias rinkas ir skatinti mažo anglies dioksido kiekio produktų vartojimą[[25]](#footnote-26);
5. palankiai vertina skaitmeninius sprendimus, kuriais sudaromos sąlygos aplinkos apsaugai ir transformacijai siekiant transporto, energetikos sistemų, pastatų, žemės ūkio ir kitų sektorių tvarumo, tačiau **pažymi, kad bendra skaitmenizacija iki šiol neprisidėjo prie energijos paklausos ir išmetamo anglies dioksido kiekio mažinimo**, ir todėl pabrėžia, kad būtina tam palanki politika siekiant sušvelninti grįžtamąjį ir indukcinį poveikį[[26]](#footnote-27);
6. pabrėžia, kad klimato kaita taip pat daro didelį poveikį įmonėms, visų pirma MVĮ, nes dėl ekstremalių meteorologinių reiškinių nutrūksta tiekimo grandinės arba suniokojamos gamybos vietos; dėl to įmonės būna priverstos kartais brangiai keisti savo verslo ir veiklos modelius, taip pat skirti investicijų, kad atitiktų reguliavimo ir kitus reikalavimus; mano, kad **pirmuosius naujus tvaraus verslo modelių taikytojus** **reikėtų remti** siekiant užtikrinti, kad dėl savo inovacijų jie neatsidurtų nepalankioje konkurencinėje padėtyje;
7. pabrėžia, kad remiant privatųjį sektorių turi būti laikomasi vienodos prieigos prie MVĮ skirto finansavimo priemonių principų ir kad parama turėtų būti grindžiama tik klimato srities tikslais[[27]](#footnote-28), kad tam reikės atlikti didelį darbą vertės grandinėse ir kad sektoriams reikės bendradarbiauti tarpusavyje;
8. mano, kad derinimas ir standartizavimas yra labai svarbūs norint sprendimus taikyti visose pramonės šakose pasitelkus technologijas, įgūdžių gerinimą ir reguliavimą, o tai ES valstybių vyriausybės turėtų remti tarptautiniu lygmeniu, ir kad ypač MVĮ bus labai svarbu gauti papildomų priemonių ir stiprinti gebėjimus, kad jos patenkintų naujus reikalavimus ir pagerintų sąlygas patekti į ES rinką;

***Įgalinti pilietinę visuomenę skatinti skubiau imtis klimato politikos veiksmų ir raginti sukurti naują valdymo sistemą***

1. pabrėžia, kad dėl būtinų veiksmų masto reikia integruotos, daugiapakopės politikos ir tarpsektorinių sprendimų, kai pilietinė visuomenė iš tikrųjų dalyvauja, todėl siūlo numatyti **naują valdymo sistemą** šiems transformaciniams pokyčiams plėtoti;
2. mano, kad **darbo vietos lygmeniu** ši nauja valdymo sistema turėtų užtikrinti socialinį dialogą garantuojant darbuotojų teises ir dalyvavimą ir stiprinant kolektyvines sutartis;
3. mano, kad taip pat reikėtų sustiprinti **platesnį dialogą**, prie kurio prisidėtų regionai, kaimo vietovės ir miestai, socialiniai partneriai, kooperatyvai ir pilietinė visuomenė, kad būtų užtikrintas socialinis teisingumas ir patikimumas, ir konkrečiai įvardyti įsipareigojimą nė vieno nepalikti nuošalyje[[28]](#footnote-29). Pavyzdžiui, skatinant gaminančių vartotojų koncepcijas galima paspartinti perėjimą prie švaresnės energijos sistemos, sukurti naujus ekonomikos modelius ir padėti ginti pažeidžiamiausias mūsų visuomenės grupes, kad iš jų, pavyzdžiui, nebūtų atimta galimybė naudotis šildymu, apšvietimu ir informacinėmis technologijomis;
4. tvirtai tiki, kad **reikia** **iš tikrųjų remti ir skatinti pagal principą „iš apačios į viršų“ įgyvendinamas ir vietos lygmens iniciatyvas** siekiant paspartinti klimato kaitos švelninimą ir prisitaikymą prie jos ir didinti socialinį atsparumą, taip išnaudojant bendradarbiavimo kultūros ir principu „iš apačios į viršų“ grindžiamų sprendimų potencialą; taip pat tiki, kad nemažiau svarbu daugiau investuoti į socialines inovacijas siekiant supaprastinti kultūrinius ir visuomeninius pokyčius, kurių reikia norint, kad klimato apsauga įmonėms, valdžios institucijoms ir namų ūkiams taptų kasdienybe;
5. mano, kad nereikėtų **lyčių klausimo** nagrinėti kaip atskiro ir uždaro klausimo, veikiau jis turėtų būti laikomas esminiu siekiant **išvengti lyčių atžvilgiu trumparegiškų priemonių ir politikos**. Klimato kaitos poveikis įvairioms gyventojų grupėms yra skirtingas ir jei kovos su klimato kaita politika nebus teisingai parengta, ji gali įtvirtinti šią neteisybę ir disbalansą. Pavyzdžiui, nevienodas moterų dalyvavimas sprendimų priėmimo procesuose ir darbo rinkose pagilina nelygybę ir dažnai užkerta moterims kelią visapusiškai prisidėti prie klimato priemonių planavimo, klimato srities politikos formavimo ir įgyvendinimo[[29]](#footnote-30);
6. yra įsitikinęs, kad **jaunimui** aktyviau **dalyvaujant** sprendimų priėmimo procese, pradedant pasiūlymų dėl teisės akto ir iniciatyvų rengimu ir baigiant jų įgyvendinimu, stebėsena ir tolesniu darbu, bus galima geriausiai atsižvelgti į šiems pokyčiams būdingą kartų aspektą[[30]](#footnote-31). Todėl nuo 2021 m. EESRK pradėjo į UNFCCC COP posėdžiuose dalyvaujančią oficialią ES delegaciją įtraukti jaunimo atstovą ir įsipareigojo savo darbe labiau atsižvelgti į jaunimo ir jaunimo organizacijų nuomonę. EESRK primygtinai ragina kitas šalis ir suinteresuotuosius subjektus laikytis panašaus požiūrio;
7. pripažįsta itin svarbų **čiabuvių** vaidmenį kovojant su klimato kaita, nes jie rūpinasi daugiau kaip 80 proc. planetoje likusios biologinės įvairovės[[31]](#footnote-32); palankiai vertina aktyvesnį čiabuvių tautų dalyvavimą klimato politikos srityje ir primygtinai ragina šalis aktyviai įtraukti juos į klimato politikos veiksmų įgyvendinimo procesą;
8. EESRK įsipareigoja imtis veiksmų pirmiau išdėstytoms politinėms rekomendacijoms įgyvendinti.

2022 m. spalio 26 d., Briuselis

Christa Schweng

Europos ekonomikos ir socialinių reikalų komiteto pirmininkė

\_\_\_\_\_\_\_\_\_\_\_\_\_

1. [Paryžiaus susitarimas](https://unfccc.int/sites/default/files/resource/parisagreement_publication.pdf). [↑](#footnote-ref-2)
2. Remtasi [*Economic losses from weather and climate-related extremes in Europe reached around half a trillion euros over past 40 years – European Environment Agency*](https://www.eea.europa.eu/highlights/economic-losses-from-weather-and), [*New report: World counts the cost of a year of climate breakdown – UK charity fighting global poverty | Christian Aid | Mediacentre*](https://mediacentre.christianaid.org.uk/counting-the-cost/), [*The Costs of Extreme Weather Events Caused by Climate Change - CMCC*](https://www.cmcc.it/lectures_conferences/the-costs-of-extreme-weather-events-caused-by-climate-change#:~:text=We%20estimate%20that%20climate%20change,such%20as%20DICE%20and%20FUND.), [*Billion-Dollar Weather and Climate Disasters | National Centers for Environmental Information (NCEI) (noaa.gov)*](https://www.ncei.noaa.gov/access/billions/). [↑](#footnote-ref-3)
3. [*Climate Change 2022: Mitigation of Climate Change (ipcc.ch)*](https://www.ipcc.ch/report/ar6/wg3/). [↑](#footnote-ref-4)
4. EESRK rezoliucija [„Karas Ukrainoje ir jo ekonominiai, socialiniai bei aplinkosauginiai padariniai“](https://www.eesc.europa.eu/en/documents/resolution/war-ukraine-and-its-economic-social-and-environmental-impact). [↑](#footnote-ref-5)
5. [„Europos Parlamente priimti kertiniai sprendimai dėl klimato taršos mažinimo“](https://www.europarl.europa.eu/news/lt/press-room/20220616IPR33219/europos-parlamente-priimti-kertiniai-sprendimai-del-klimato-tarsos-mazinimo). [↑](#footnote-ref-6)
6. [*Fit for 55: Parliament agrees to higher EU carbon sink ambitions by 2030*](https://www.europarl.europa.eu/news/lt/press-room/20220603IPR32133/fit-for-55-parliament-agrees-to-higher-eu-carbon-sink-ambitions-by-2030). [↑](#footnote-ref-7)
7. EESRK nuomonė „Tvari ekonomika, kurios mums reikia“, [OL C 106, 2020 3 31, p. 1](https://eur-lex.europa.eu/legal-content/lt/TXT/?uri=CELEX:52019IE2316#:~:text=The%20EESC%20highlights%20that%20building%20the%20wellbeing%20economy%20must%20start%20by%20adopting%20a%20precautionary%20approach%20in%20which%20macroeconomic%20stability%20does%20not%20depend%20on%20GDP%20growth.%20It%20proposes%20the%20development%20of%20new%20indicators%20of%20economic%20performance%20and%20social%20progress%20beyond%20GDP.). [↑](#footnote-ref-8)
8. EESRK nuomonė „55 % tikslas – pasiekiamas. ES 2030 m. klimato tikslo įgyvendinimas siekiant neutralizuoti poveikį klimatui“, [OL C 275, 2022 7 18, p. 101](https://eur-lex.europa.eu/legal-content/LT/TXT/?uri=CELEX:52021AE5481). [↑](#footnote-ref-9)
9. EESRK nuomonė [*„Socialinis dialogas įgyvendinant žaliąją pertvarką“*](https://www.eesc.europa.eu/lt/our-work/opinions-information-reports/opinions/social-dialogue-within-green-transition) (dar nepaskelbta Oficialiajame leidinyje). [↑](#footnote-ref-10)
10. EESRK nuomonė „55 % tikslas – pasiekiamas. ES 2030 m. klimato tikslo įgyvendinimas siekiant neutralizuoti poveikį klimatui“, [OL C 275, 2022 7 18, p. 101](https://eur-lex.europa.eu/legal-content/LT/TXT/?uri=CELEX:52021AE5481)[.](https://www.eesc.europa.eu/lt/our-work/opinions-information-reports/opinions/fit-55-delivering-eus-2030-climate-target-way-climate-neutrality) [↑](#footnote-ref-11)
11. EESRK nuomonė „55 % tikslas – pasiekiamas. ES 2030 m. klimato tikslo įgyvendinimas siekiant neutralizuoti poveikį klimatui“, [OL C 275, 2022 7 18, p. 101](https://eur-lex.europa.eu/legal-content/LT/TXT/?uri=CELEX:52021AE5481)[.](https://www.eesc.europa.eu/lt/our-work/opinions-information-reports/opinions/fit-55-delivering-eus-2030-climate-target-way-climate-neutrality) [↑](#footnote-ref-12)
12. [Konferencija dėl Europos ateities. Europos piliečių forumo priimtos rekomendacijos](https://prod-cofe-platform.s3.eu-central-1.amazonaws.com/yrxmcjurtxgv7ststz3rsqtxiubh). [↑](#footnote-ref-13)
13. [2021 m. Europos darnaus vystymosi ataskaita. Europos SDSN](https://sdsn.eu/2021-europe-sustainable-development-report/). [↑](#footnote-ref-14)
14. Rengiama EESRK nuomonė (NAT/841) [„Gamtos atkūrimo tikslai pagal ES biologinės įvairovės strategiją“](https://www.eesc.europa.eu/lt/our-work/opinions-information-reports/opinions/nature-restoration-targets-under-eu-biodiversity-strategy). [↑](#footnote-ref-15)
15. EESRK nuomonė „Naujoji ES prisitaikymo prie klimato kaitos strategija“, [OL C 374, 2021 9 16, p. 84](https://eur-lex.europa.eu/legal-content/LT/TXT/HTML/?uri=CELEX:52021AE1138&from=EN). [↑](#footnote-ref-16)
16. [*António Guterres: 50% of All Climate Finance Needed for Adaptation*](https://unfccc.int/news/antonio-guterres-50-of-all-climate-finance-needed-for-adaptation). [↑](#footnote-ref-17)
17. EESRK nuomonė „Sąveikos įgyvendinant įvairius žiedinės ekonomikos veiksmų planus kūrimas“, [OL C 14, 2020 1 15, p. 29](https://eur-lex.europa.eu/legal-content/LT/TXT/HTML/?uri=CELEX:52019IE2078&from=EN). [↑](#footnote-ref-18)
18. *Circularity Gap Report 2021* [*Climate Change Mitigation through the Circular Economy*](https://assets.website-files.com/5d26d80e8836af2d12ed1269/61657f127a13715bb8744ec3_Climate%20Change%20Mitigation%20Through%20the%20Circular%20Economy%20-%20STAP%20-%20report.pdf). [↑](#footnote-ref-19)
19. EESRK nuomonė „Naujoji ES prisitaikymo prie klimato kaitos strategija“, [OL C 374, 2021 9 16, p. 84](https://eur-lex.europa.eu/LexUriServ/LexUriServ.do?uri=OJ:C:2021:374:SOM:EN:HTML). [↑](#footnote-ref-20)
20. [*Enhancing NDCs For Food Systems - recommendations for decision-makers | NDC Action Project*](https://www.unep.org/ndc/resources/report/enhancing-ndcs-food-systems-recommendations-decision-makers). [↑](#footnote-ref-21)
21. EESRK nuomonė „Aprūpinimas maistu ir tvarios maisto sistemos“, [OL C 194, 2022 5 12, p. 72](https://eur-lex.europa.eu/legal-content/LT/TXT/HTML/?uri=CELEX:52021AE5472&from=EN) [↑](#footnote-ref-22)
22. EESRK nuomonė „Nuo ūkio iki stalo“ – tvaraus maisto strategija“, [OL C 429, 2020 12 11, p. 268](https://eur-lex.europa.eu/legal-content/LT/TXT/HTML/?uri=CELEX:52020AE0994&from=EN) [↑](#footnote-ref-23)
23. EESRK nuomonė „Klimato teisingumas“, [OL C 81, 2018 3 2, p. 22](https://eur-lex.europa.eu/legal-content/LT/TXT/HTML/?uri=CELEX:52017IE1144&from=EN) ir „Naujoji ES prisitaikymo prie klimato kaitos strategija“, [OL C 374, 2021 9 16, p. 84](https://eur-lex.europa.eu/legal-content/LT/TXT/HTML/?uri=CELEX:52021AE1138&from=EN). [↑](#footnote-ref-24)
24. EESRK nuomonė „REPowerEU“: bendri Europos veiksmai įperkamesnei energijai bei saugesnei ir tvaresnei energetikai užtikrinti“, [OL C 323, 2022 8 26, p. 123](https://eur-lex.europa.eu/legal-content/LT/TXT/HTML/?uri=CELEX:52022AE1686&from=EN). [↑](#footnote-ref-25)
25. EESRK nuomonė „55 % tikslas – pasiekiamas. ES 2030 m. klimato tikslo įgyvendinimas siekiant neutralizuoti poveikį klimatui“, [OL C 275, 2022 7 18, p. 101](https://eur-lex.europa.eu/legal-content/LT/TXT/?uri=CELEX:52021AE5481). [↑](#footnote-ref-26)
26. EESRK nuomonė „Skaitmeninimas ir tvarumas – esama padėtis ir būtinybė imtis veiksmų pilietinės visuomenės požiūriu“, [OL C 429, 2020 12 11, p. 187](https://eur-lex.europa.eu/legal-content/LT/TXT/HTML/?uri=CELEX:52020AE1918&=%201663579809098&from=EN). [↑](#footnote-ref-27)
27. EESRK nuomonė „55 % tikslas – pasiekiamas. ES 2030 m. klimato tikslo įgyvendinimas siekiant neutralizuoti poveikį klimatui“, [OL C 275, 2022 7 18, p. 101](https://eur-lex.europa.eu/legal-content/LT/TXT/?uri=CELEX:52021AE5481). [↑](#footnote-ref-28)
28. EESRK nuomonė „55 % tikslas – pasiekiamas. ES 2030 m. klimato tikslo įgyvendinimas siekiant neutralizuoti poveikį klimatui“, [OL C 275, 2022 7 18, p. 101](https://eur-lex.europa.eu/legal-content/LT/TXT/?uri=CELEX:52021AE5481). [↑](#footnote-ref-29)
29. [*2020 Pocket Guide to Gender Equality under the UNFCCC - WEDO*](https://wedo.org/2020-pocket-guide-to-gender-equality-under-the-unfccc/). [↑](#footnote-ref-30)
30. Rengiama EESRK nuomonė (NAT/788) [*Struktūruoto jaunimo dalyvavimo ES sprendimų priėmimo procese klimato ir tvarumo klausimais skatinimas*](https://www.eesc.europa.eu/lt/our-work/opinions-information-reports/opinions/towards-structured-youth-engagement-climate-and-sustainability-eu-decision-making-process-own-initiative-opinion). [↑](#footnote-ref-31)
31. [*Indigenous peoples defend Earth‘s biodiversity – but they‘re in danger*](https://www.nationalgeographic.com/environment/article/can-indigenous-land-stewardship-protect-biodiversity-). [↑](#footnote-ref-32)